A son 35 i
dîs di preson che Jamie Bevan al è daûr a scontâ par vêsi
refudât di paiâ une multe che al veve cjapât pe sô partecipazion
a di une azion in difese de lenghe galese. No je une cuistion di
bêçs, al à spiegât, ma di rispiet dai dirits linguistics. Cun di
fat, sei la documentazion che i è rivade dai uficis judiziaris, sei
buine part dal procediment cuintri di lui a jerin dome par inglês.
Denant de impussibilitât di frontâ il procediment judiziari inte sô
lenghe proprie, Jamie Bevan al à decidût di no paiâ la multe e di
fâ dal so câs un at di denuncie cuintri de discriminazion che la
lenghe galese e cui che le fevele si cjatin a frontâ intal cjamp de
justizie. Une bataie, la sô, che e va indenant ancje inte preson di
Caerdydd / Cardiff là che cumò si cjate sierât. Cun di fat, il
zovin militant galês, refudantsi di firmâ i modui che a jerin dome
par inglês, si è cjatât disprivât di diviers dirits che i spietin
ai presonîrs. A poiâ la sô azion di disubidience civîl e je la
Societât pe Lenghe Galese (Cymdeithas yr Iaith Gymraeg) che e
domande aes istituzions judiziariis di rispietâ i dirits linguistics
dai galês, e aes istituzions e aes fuarcis politichis galesis di
intervignî par cambiâ cheste situazion. Par cumò, a pandi la lôr
solidarietât a Jamie Bevan, a son stâts i dirigjents dal partît
nazionalist Plaid Cymru e diviers rapresentants laburiscj.
Font:
Cymdeithas yr Iaith Gymraeg, 13 e 16/08/12
lij_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn cym_Latn